ROZHODNUTIE RADY
z 5. júna 2007,
ktorým sa zrušuje rozhodnutie 2005/186/ES o existencii nadmerného schodku na Malte
(2007/464/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rada na základe odporúčania Komisie v súlade s článkom 104 ods. 6 zmluvy rozhodnutím 2005/186/ES (1) rozhodla, že na Malte existuje nadmerný schodok. Rada vzala na vedomie, že schodok verejných financií dosiahol v roku 2003 9,7 % HDP (z čoho 2,9 % HDP predstavovala jednorazová operácia), a teda sa nachádzal nad referenčnou hodnotou 3 % HDP ustanovenou v zmluve, pričom hrubý dlh verejných financií dosahoval 72 % HDP a bolo pravdepodobné, že sa bude v roku 2004 aj naďalej odchyľovať od referenčnej hodnoty vo výške 60 % HDP ustanovenej v zmluve.
(2)
V súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) Rada 5. júla 2004 na základe odporúčania Komisie vydala Malte odporúčanie s cieľom odstrániť nadmerný schodok najneskôr do roku 2006. Odporúčanie sa uverejnilo.
(3)
V súlade s článkom 104 ods. 12 zmluvy sa rozhodnutie Rady o existencii nadmerného schodku zruší, ak sa podľa názoru Rady v príslušnom členskom štáte nadmerný schodok odstránil.
(4)
V súlade s Protokolom o postupe pri nadmernom schodku, ktorý sa nachádza v prílohe k zmluve, poskytne Komisia údaje na uplatnenie tohto postupu. Súčasťou uplatňovania uvedeného protokolu je povinnosť členských štátov dvakrát ročne, pred 1. aprílom a 1. októbrom, oznamovať údaje o verejnom dlhu a schodku, ako aj o iných súvisiacich ukazovateľoch v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (3).
(5)
Na základe údajov, ktoré poskytla Komisia (Eurostat) v súlade s článkom 8g ods. 1 nariadenia (ES) č. 3605/93 v nadväznosti na oznámenie Malty doručené pred 1. aprílom 2007, a na základe predikcií útvarov Komisie z jari 2007 možno vyvodiť tieto závery:
-
verejný dlh sa znížil z 10 % HDP v roku 2003 na 2,6 % HDP v roku 2006, t. j. pod referenčnú hodnotu schodku vo výške 3 % HDP. Tým dosiahol úroveň, ktorá je mierne lepšia ako cieľ stanovený na rok 2006 v aktualizácii konvergenčného programu z januára 2006, aj keď o niečo vyššia ako ciele schválené Radou v odporúčaní podľa článku 104 ods. 7,
-
viac ako polovica (približne štyri percentuálne body) zníženia pomeru schodku k HDP v rokoch 2003 až 2006 vo výške 7,4 percentuálneho bodu sa dosiahla vďaka vyšším príjmom, ktoré odzrkadľujú zmeny v nepriamom zdaňovaní, ako aj účinnejší výber daní. Zvyšných 3,5 percentuálneho bodu možno vysvetliť nižším pomerom výdavkov k HDP, čo čiastočne odráža väčšie využívanie jednorazových operácií (konkrétne predaj pozemkov, ktorý sa tradične zaznamenáva ako záporný výdavok). Okrem toho sa obmedzenie výdavkov dosiahlo zmenšovaním a reštrukturalizáciou štátnych subjektov, obmedzeniami v oblasti zamestnávania v štátnych službách a kontrolou sociálnych platieb,
-
jednorazové operácie znižujúce schodok boli v rokoch 2004 až 2006 vo výške približne 1 % HDP. Bez jednorazových operácií (0,7 % HDP) by schodok v roku 2006 zotrval nad referenčnou hodnotou vo výške 3,3 % HDP. Zlepšenie štrukturálneho salda (t. j. cyklicky upraveného salda bez jednorazových a iných dočasných opatrení) sa na rok 2006 odhaduje na úrovni mierne nad 1 % HDP,
-
pokiaľ ide o rok 2007, podľa predikcií útvarov Komisie z jari 2007 sa vďaka dodatočným úsporám na strane výdavkov schodok ďalej zníži na 2,1 % HDP. Jednorazové operácie by mali podľa predpokladov dosiahnuť 0,6 % HDP, čo je v zásade porovnateľné, pokiaľ ide o ich objem, s predchádzajúcim rokom, takže aj bez jednorazových operácií by sa schodok nachádzal pod referenčnou hodnotou. Toto je v zásade v súlade s oficiálnym odhadom schodku vo výške 1,9 % HDP stanovenom v oznámení z apríla 2007. Na rok 2008 sa v predikcii z jari vychádzajúcej z predpokladu nezmenenej politiky očakáva ďalší pokles schodku na úroveň 1,6 % HDP (bez využitia jednorazových operácií). Toto poukazuje na skutočnosť, že sa schodok dostal pod hranicu 3 % HDP dôveryhodným a udržateľným spôsobom. Podľa prognóz sa štrukturálne saldo zlepší v roku 2007 minimálne a v roku 2008 sa pri scenári nezmenenej politiky zlepší o dodatočný 1 percentuálny bod. Táto situácia sa musí chápať v súvislosti s potrebou dosiahnuť pokrok smerom k strednodobému cieľu rozpočtovej pozície, ktorým je pre Maltu vyrovnaná rozpočtová pozícia v štrukturálnom vyjadrení,
-
verejný dlh poklesol zo svojej maximálnej hodnoty vo výške 73,9 % HDP v roku 2004 na 66,5 % v roku 2006. Podľa predikcií útvarov Komisie z jari 2007 sa očakáva, že pomer dlhu k HDP ďalej klesne a koncom roka 2008 dosiahne približne 64,3 %, čím sa priblíži k referenčnej hodnote vo výške 60 % HDP.
(6)
Podľa názoru Rady sa nadmerný schodok na Malte odstránil, a preto je potrebné zrušiť rozhodnutie 2005/186/ES,
PRIJALA TOTO ROZHODNUTIE:
Článok 1
Z celkového hodnotenia vyplýva, že sa situácia nadmerného schodku na Malte odstránila.
Článok 2
Rozhodnutie 2005/186/ES sa týmto zrušuje.
Článok 3
Toto rozhodnutie je určené Maltskej republike.
V Luxemburgu 5. júna 2007